Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Fil-jiem li ġejjin, se jitwasslu 1.5 miljun maskra medika lil 17-il Stat Membru u lir-Renju Unit biex jipproteġu l-ħaddiema tal-kura tas-saħħa kontra l-coronavirus. Din l-aħħar konsenja tal-UE ta' maskri tifforma parti minn xirja ġdida ffinanzjata mill-Kummissjoni ta' 10 miljun maskra, permezz tal-Istrument ta' Appoġġ ta' Emerġenza għall-għoti ta' appoġġ dirett lill-Istati Membri biex jittaffew il-konsegwenzi immedjati tal-pandemija u biex jiġu antiċipati l-bżonnijiet relatati mal-ħruġ u l-irkupru minnha. Il-Kummissarju għas-Saħħa u s-Sikurezza Alimentari Stella Kyriakides, qalet: “Qed nagħmlu dak kollu li nistgħu biex nappoġġaw lill-Istati Membri biex iwasslu t-tagħmir protettiv lill-ħaddiema tal-kura tas-saħħa li jinsabu fl-eqqel tal-battalja. Dawn huma l-vera eroj tal-Ewropa tal-lum. Din hija s-solidarjetà tal-UE fl-azzjoni biex tgħin twieġeb għall-bżonnijiet tas-sistemi tas-saħħa Ewropej u l-ammont ta' EUR 3 biljun ġie mobilizzat mill-baġit tal-UE biex jappoġġa l-isforzi nazzjonali b'mod dirett. Aħna nibqgħu sodi fl-impenn tagħna: flimkien, nistgħu nirbħu din il-ġlieda.” Il-maskri se jiġu kkonsenjati lill-Istati Membri u lir-reġjuni fil-bżonn f'lottijiet ta' 1.5 miljun maskra kull ġimgħa matul is-sitt ġimgħat li ġejjin. Il-maskri se jiġu kkonsenjati minbarra l-mijiet ta' eluf ta' maskri li diġà ġew ipprovduti mir-riżerva rescEU ta' tagħmir mediku f'dawn l-aħħar ġimgħat, u minbarra l-assistenza li ġiet immobilizzata permezz tal-Mekkaniżmu tal-UE għall-Protezzjoni Ċivili. Ftit ġimgħat ilu, fl-24 ta' April, il-Kummissjoni ddeċidiet li timmobilizza, fil-qafas tal-Istrument ta' Appoġġ ta' Emerġenza (ESI), EUR 320 miljun għal azzjonijiet ta' Appoġġ ta' Emerġenza, li minnhom EUR 100 miljun huma għal prodotti essenzjali relatati mas-saħħa li se jiġu akkwistati fix-xhur li ġejjin. Kuntest Il-Kummissjoni qed timmobilizza EUR 3 biljun mill-baġit tal-UE bħala appoġġ dirett għas-sistemi tal-kura tas-saħħa tal-Istati Membri, li minnhom EUR 2.7 biljun se jiġu allokati permezz tal-Istrument għall-Appoġġ ta' Emerġenza u EUR 300 miljun permezz tal-kapaċità tat-tagħmir mediku rescEU. Jistgħu jingħataw kontribuzzjonijiet addizzjonali, inkluż mill-Istati Membri. L-Istrument għall-Appoġġ ta' Emerġenza jippermetti li jingħata ppoġġ dirett lill-Istati Membri tal-UE fl-isforzi tagħhom biex jindirizzaw il-pandemija bis-saħħa ta' miżuri li jistgħu jwasslu impatt akbar jekk dawn jittieħdu fil-livell tal-UE. Dan ma jissostitwix l-istrumenti eżistenti (l-akkwist konġunt, rescEU, eċċ.) iżda jikkomplementahom. Dan se jippermetti lill-Kummissjoni tappoġġa firxa sħiħa ta' inizjattivi, inkluż: Bis-saħħa ta' din l-għodda, l-UE tkun tista' timplimenta azzjonijiet immirati li jipprevjenu u jtaffu l-konsegwenzi akuti immedjati fi Stat Membru wieħed jew aktar u tappoġġa b'mod koordinat il-bżonnijiet relatati mal-ħruġ u l-irkupru mill-kriżi tal-coronavirus f'terminu ta' żmien medju u fit-tul. Il-Kummissjoni b'hekk tkun qed tipprovdi rispons olistiku tal-UE tul il-kriżi kollha tal-coronavirus. Biex timplimenta l-appoġġ, il-Kummissjoni qed taħdem mill-qrib mal-awtoritajiet nazzjonali tas-saħħa tal-Istati Membri, mal-organizzazzjonijiet internazzjonali u mas-settur mhux governattiv. Għal aktar informazzjoni Skeda informattiva: Appoġġ Mediku u tas-Saħħa tal-UE Rispons tal-UE għall-Coronavirus